ออมสินคลอดเกณฑ์กู้บ้านประชารัฐ2หมื่นล้าน
ออมสินชงเกณฑ์ปล่อยกู้บ้านประชารัฐเข้าครม. วงเงิน  2 หมื่นล้าน ปล่อยกู้รายละไม่เกิน 1.5 ล้าน ดอกเบี้ยต่ำกว่าตลาด 1-2%
10 มี.ค. 2559

ออมสินชงเกณฑ์ปล่อยกู้บ้านประชารัฐเข้าครม. วงเงิน  2 หมื่นล้าน ปล่อยกู้รายละไม่เกิน 1.5 ล้าน ดอกเบี้ยต่ำกว่าตลาด 1-2%
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เตรียมเสนอต่อที่ประชุมคณะรัฐมนตรี (ครม.) พิจารณาหลักเกณฑ์การปล่อยสินเชื่อบ้านดอกเบี้ยต่ำในโครงการบ้านประชารัฐ ในสัปดาห์หน้า โดยธนาคารออมสินได้จัดสรรวงเงิน 2 หมื่นล้านบาท ปล่อยกู้ให้แก่ประชาชนทั่วไป สำหรับซื้อบ้านใหม่หรือบ้านมือสองก็ได้ แต่ต้องเป็นบ้านหลังแรก รวมทั้งสามารถกู้เพื่อซ่อมแซมบ้าน 
สำหรับหลักเกณฑ์ปล่อยสินเชื่อแบบมาก่อนได้ก่อน เมื่อหมดวงเงินถือว่าสิ้นสุดโครงการ รายละไม่เกิน 1.5 ล้านบาท ไม่จำกัดรายได้ผู้กู้ แต่สัดส่วนภาระหนี้ต่อรายได้ผู้กู้ต้องไม่เกิน 50% กำหนดอัตราดอกเบี้ยเป็นขั้นบันไดเฉลี่ย 3-4% ในช่วง 6 ปีแรก ต่ำกว่าอัตราดอกเบี้ยบ้านในตลาดราว 1-2% ซึ่งเฉลี่ยกว่า 5% ในช่วง 5 ปีแรก ระยะเวลาผ่อนสูงสุด 30 ปี 
ทั้งนี้ รัฐบาลไม่ต้องชดเชยส่วนต่างอัตราดอกเบี้ยให้ธนาคารออมสินจากโครงการดังกล่าว เนื่องจากเป็นหน้าที่ของธนาคารเฉพาะกิจของรัฐ ที่สนับสนุนให้ประชาชนผู้มีรายได้น้อยมีที่อยู่อาศัยเป็นของตัวเองและดอกเบี้ยถูก ไม่ได้มุ่งหวังกำไร เพียงแต่สามารถบริหารจัดการได้โดยไม่ขาดทุน คาดว่าจะปล่อยสินเชื่อให้ผู้มีรายได้น้อยราว 2 หมื่นราย หรือเฉลี่ยรายละ 1 ล้านบาท
"หลักเกณฑ์ปล่อยกู้โครงการบ้านประชารัฐที่ชัดเจนต้องรอ ครม. อนุมัติ แต่ยืนยันว่า ไม่ทำให้ความเสี่ยงสูงขึ้น เพราะยังคงเงื่อนไขวิเคราะห์สินเชื่อตามปกติ เพียงแค่ปล่อยกู้ให้ผู้มีรายได้น้อยที่มีความสามารถชำระหนี้ โดยให้ดอกเบี้ยถูกลง เพื่อให้เขาผ่อนค่างวดถูกลง เข้าถึงสินเชื่อง่ายขึ้น" นายชาติชาย กล่าว
อย่างไรก็ตาม การสนับสนุนโครงการดังกล่าว ไม่กระทบกับสภาพคล่องของธนาคารออมสิน เนื่องจากวงเงินสินเชื่อเพียง 2 หมื่นล้านบาท สัดส่วนน้อยเมื่อเทียบกับเงินฝากที่มีราว 2.1 ล้านล้านบาท โดยธนาคารดำรงสภาพคล่องส่วนเกินในระดับเพียงพอ 15-17% ของเงินฝาก หรือคิดเป็น 3-4 แสนล้านบาท 
ปัจจุบันธนาคารออมสินมีสัดส่วนสินเชื่อบ้านที่ต่ำกว่า 1.5 ล้านบาทอยู่ราว 30-40% ของยอดคงค้างสินเชื่อบ้านรวมกว่า 3 แสนล้านบาท ขณะที่ หนี้ที่ไม่ก่อให้เกิดรายได้ (เอ็นพีแอล) สินเชื่อบ้านธนาคารออมสินอยู่ที่ 1-2% อัตราเดียวกับเอ็นพีแอลทั้งระบบ